15 बोसोरनि उनाव आं न’फारसे दिंग्रायलांफिननो ओंखारबाय । दा बोथोरा गुसु । बेयो आघोननि फुंबिलि । LIT-GHY EXPRESS ट्रेइनजोंनो आं थांनोखौ सानबाय । आंलाय सान्दोंमोन अख्रां जाहासजोंनो थांनोखौ, नाथाय जाहोन दङ बैजों थाङैनिबो । उन समफोराव खाबु मोनोब्ला फोरमायनोसै आं । बे समा आदोरमालिथार, ट्रेइन स्तेशनाव सहैथारगौनि । दायो आं आंनि थाफैनाय खथानिफ्राय दावथ्रोदहांबाय । नाथाय खथाखौ नागारनानै थांनोखौ मेंनाय मोनबायमोन आं । जेरावनाेखि आं 15 बोसोर जुगामियै थानो लाबायमोन । कम्पानीनि बिगोमायाबोसो हगारहरनो गोसो गैयैजोंनो मैया मोनाबिलियाव आंखौ लोगो हमफैनानै थरथिंसे मोदै गसरफैदोंमोन । आं बिनि बिखायाव एब्रेहैनानै नागारनानै थांनो हायैनि दुखु फोरमाय हैदोंमोन । अब्लानि समाव गोरायै गोबाथाबनानै लाबायमोन । दर्जायाव बिनिनो फिसाजो सन्द्रलिकानि गाबज्रिफैनायजों थक..थक.. बुफैनायावसो जों सानैजों गोबालायनायनिफ्राय जुदा जाबाय । सन्द्रलिकाया खथा सिङाव हाबफैनानै आंखौ थांखिनानै बुंदोंमोन- हजों नोंसोरनि आसामाव दावराव दावसियानो दासिमबो गोरोबलायाखैब्ला थाङाब्लाबो जासिगौमोन गेदेर… उनफोराव थांनो हागौमोन । बिनि खोथायाव आं बुंफिन्दोंमोन- बिदियैनोथ’ 15 बोसोर जाफैबाय लिका…. आरोलाय गिनानै समखौलाय बेसेथो आद्रि खालामबावनो । जोंनि खोथानि फारि हमनानैनो बिफायाबो बुंफादेरो- आरो ट्रेइनजोंसो थांबावगोन…सान्थाम जोग्गो लाखायो….।